Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Bis-saħħa ta' DiscoverEU, il-Kummissjoni se tipprovdi biljetti tal-ivvjaġġar bla ħlas lil 60,000 Ewropew li għandhom bejn it-18 u l-20 sena. L-applikazzjonijiet se jiftħu għada t-12 ta' Ottubru f'nofsinhar u jagħlqu fis-26 ta' Ottubru f'nofsinhar, għal perjodu tal-ivvjaġġar fl-2022 jiġifieri tul is-Sena Ewropea taż-Żgħażagħ. Il-Viċi President għall-Promozzjoni tal-Istil ta' Ħajja Ewropew Tagħna, Margaritis Schinas qal: “Fl-aħħar 18-il xahar, bi spirtu ġenwin ta' solidarjetà, iż-żgħażagħ tagħna ssagrifikaw żmien mill-aktar għażiż taż-żgħożija u mumenti determinanti ta' ħajjithom. Verament kuntent li llum il-Kummissjoni qed tiftaħ il-bibien Ewropej tal-mobbiltà b'60,000 biljett tal-ferrovija. Din l-opportunità Ewropea tal-mobbiltà se tkompli tissaħħaħ b'Erasmus+ u b'aktar inizjattivi tul is-Sena Ewropea taż-Żgħażagħ fl-2022.” Il-Kummissarju għall-Innovazzjoni, ir-Riċerka, il-Kultura, l-Edukazzjoni u ż-Żgħażagħ, Mariya Gabriel, qalet: “B'ħafna sodisfazzjon qed inniedi dan iċ-ċiklu ġdid ta' DiscoverEU biex 60,000 żagħżugħ u żagħżugħa jingħataw l-opportunità li jiskopru l-ġmiel tal-kontinent tagħna. Fl-ispirtu tal-għażla tal-Kummissjoni li l-2022 tkun is-Sena Ewropea taż-Żgħażagħ, DiscoverEU se jirritorna u se jkun akbar minn qatt qabel, b'opportunitajiet ġodda għaż-żgħażagħ ħalli jaqbdu ferrovija, iwessgħu l-orizzonti tagħhom, iżidu t-tagħlim tagħhom, ikabbru l-esperjenzi tagħhom u jiltaqgħu ma' Ewropej oħra waqt li jkunu qed jivvjaġġaw bil-ferrovija minn Marzu 2022.” Dan iċ-ċiklu ta' applikazzjonijiet hu miftuħ għaż-żgħażagħ Ewropej li twieldu bejn l-1 ta' Lulju 2001 u l-31 ta' Diċembru 2003. B'mod eċċezzjonali, din id-darba anki ż-żgħażagħ ta' 19 u 20 sena jistgħu japplikaw għax iċ-ċikli tagħhom ġew posposti minħabba l-pandemija tal-COVID-19. L-applikanti magħżula jkunu jistgħu jivvjaġġaw bejn Marzu 2022 u Frar 2023 għal massimu ta' 30 jum. Billi għadu mhux magħruf kif se tiżvolġi l-pandemija, il-vjaġġaturi kollha se jiġu offruti bbukkjar flessibbli permezz ta' biljett tal-ivvjaġġar mobbli ġdid. Id-data tat-tluq tista' tinbidel eżatt sal-ħin tat-tluq. Il-biljetti tal-ivvjaġġar mobbli jibqgħu validi għal sena. Il-Kummissjoni tissuġġerixxi li l-vjaġġaturi jiċċekkjaw ir-restrizzjonijiet potenzjali fuq l-ivvjaġġar fuq ReopenEU. Iż-żgħażagħ bi bżonnijiet speċjali huma mħeġġa ferm jieħdu sehem f'DiscoverEU. Il-Kummissjoni se tipprovdi informazzjoni u pariri għad-dispożizzjoni tagħhom u se tkopri l-ispejjeż tal-assistenza speċjali, fosthom ta' persuna li takkumpanja, kelb ta' assistenza, u l-bqija. L-applikanti magħżula se jkunu jistgħu jivvjaġġaw waħedhom jew fi grupp ta' mhux aktar minn ħames persuni (li lkoll iridu jkunu żgħażagħ ta' 18-il sena). Biex jissaħħaħ l-ivvjaġġar sostenibbli – u b'hekk jiġi appoġġat il-Patt Ekoloġiku Ewropew – il-parteċipanti ta' DiscoverEU se jivvjaġġaw l-aktar bil-ferrovija. Iżda biex ikun żgurat aċċess wiesa' mal-kontinent kollu, il-parteċipanti jistgħu jużaw ukoll mezzi alternattivi tat-trasport, bħal xarabanks, vapuri, u f'każijiet eċċezzjonali ajruplani. Dan jiżgura li anki ż-żgħażagħ li jgħixu f'żoni mbiegħda jew fi gżejjer ikollhom l-opportunità jieħdu sehem. Kull Stat Membru hu allokat għadd ta' biljetti tal-ivvjaġġar, skont il-proporzjon tal-popolazzjoni tiegħu mal-popolazzjoni totali tal-Unjoni Ewropea. Il-Kummissjoni nediet l-inizjattiva DiscoverEU f'Ġunju tal-2018 wara proposta tal-Parlament Ewropew. Din ġiet integrata formalment fil-programm il-ġdid Erasmus+ 2021-2027. DiscoverEU tgħaqqad lil eluf ta' żgħażagħ, u tibni komunità madwar l-Ewropa. Bosta parteċipanti li qatt ma kienu ltaqgħu qabel għamlu kuntatt flimkien fuq il-midja soċjali, qasmu suġġerimenti u għarfien lokali bejniethom, għaqqdu gruppi biex jivvjaġġaw minn belt għal oħra flimkien jew għexu għand xulxin. Bejn l-2018 u l-2019, applikaw 350,000 kandidat għal 70,000 biljett tal-ivvjaġġar disponibbli: 66 % minnhom ivvjaġġaw għall-ewwel darba bil-ferrovija barra minn pajjiżhom. Għal ħafna minnhom, din kienet l-ewwel darba li siefru waħedhom mingħajr il-ġenituri tagħhom jew mingħajr adulti magħhom, u ħafna oħrajn qalu li b'hekk saru aktar indipendenti. L-esperjenza ta' DiscoverEU għenithom jifhmu aktar ukoll kulturi oħra u l-istorja Ewropea. Permezz tagħha, jgħidu li tejbu l-ħiliet tagħhom fil-lingwi barranin. Żewġ terzi minnhom qalu li ma kinux jifilħu jħallsu l-biljett tal-ivvjaġġar tagħhom li kieku ma kienx għal DiscoverEU. Mill-2018, il-vjaġġaturi preċedenti u prospettivi ta' DiscoverEU issa jiffurmaw komunità diversa u impenjata li tiltaqa' online u offline biex jaqsmu l-esperjenzi tagħhom. Il-parteċipanti huma mistiedna jsiru Ambaxxaturi ta' DiscoverEU biex jippromwovu l-inizjattiva. Huma mħeġġa wkoll jikkuntattjaw lill-vjaġġaturi sħabhom fuq il-grupp uffiċjali DiscoverEU online biex jaqsmu l-esperjenzi u l-pariri, b'mod partikolari dwar l-esperjenzi kulturali jew dwar kif jivvjaġġaw b'mod diġitali u sostenibbli. Biex japplikaw, il-kandidati eliġibbli jeħtieġ ilestu kwiżż b'għażla multipli dwar l-għarfien ġenerali dwar l-Unjoni Ewropea u inizjattivi oħra tal-UE mmirati għaż-żgħażagħ. Mistoqsija addizzjonali tistieden lill-applikanti biex jagħmlu stima ta' kemm nies japplikaw f'dan iċ-ċiklu. Aktar ma l-istima toqrob lejn it-tweġiba t-tajba, aktar iġibu punti l-applikanti. B'hekk il-Kummissjoni tkun tista' tikklassifika lill-applikanti. Il-Kummissjoni se toffri biljetti tal-ivvjaġġar lill-applikanti skont kif jiġu kklassifikati, sakemm jispiċċaw il-biljetti disponibbli. DiscoverEU Il-Portal Ewropew taż-Żgħażagħ Skeda Informattiva